Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 802/11/8806	Košice, 24.2.2012
EEČ : 2-65-29-2012

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Košice-okolie
Rozhodnutie:
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	trvalé bydlisko: XXXXX
Okresnému riaditeľstvu PZ, Okresnému  dopravnému inšpektorátu Košice - okolie
Skutková veta:
v okrese Košice - okolie v smere jazdy od obce Čečejovce na obec Paňovce dňa 13.9. 2011 asi o 13.40 hod. viedol osobné motorové vozidlo zn. Peugeot Partner, EČ:: BL-660 AY po štátnej ceste III/050182, kde pred obcou Paňovce pri prejazde ľavotočivej zákruty v dôsledku neprispôsobenia rýchlosti jazdy svojím schopnostiam vyšiel na štrkový povrch vozovky, následkom čoho sa s vozidlom dostal do šmyku, zišiel do priekopy, kde sa s vozidlom prevrátil na pravý bok, čím spolujazdcovi XXXXX spôsobil podvrtnutie krčnej chrbtice a početné tržné rany s odreninami v oblasti pravého lakťa, ktoré zranenie je charakterizované ako ľahké vyžadujúce si liečenie a trvanie práceneschopnosti u poškodeného od 14. 9. 2011 do 17. 10. 2011
Právna veta:

Odôvodnenie:
Uznesením povereného príslušníka PZ, OR PZ, Okresného dopravného inšpektorátu, Košice - okolie, sp. zn. ČVS:ORP-58/DI-KS-2011 dňa 12.10. 2011 bolo začaté trestné stíhanie   a dňa 11.12.2011 podľa § 206 Tr. poriadku vznesené obvinenie XXXXX  za prečin ublíženia na zdraví podľa § 158 ods. 1 Tr. zákona, ktorý mal spáchať na tomto skutkovom základe ako je to uvedené vo výrokovej časti tohto uznesenia.

Preskúmaním vyšetrovacieho spisu som sa s návrhom  povereného príslušníka na postup podľa § 216 ods. 1 Tr. poriadku,  t.j. podmienečné zastavenie trestného stíhania obvineného   nestotožnila pretože v danom prípade neboli naplnené pojmové znaky skutkovej podstaty prečinu,  pre ktorú bolo vznesené  obvinenie.  
V priebehu skráteného vyšetrovania nebolo preukázané porušenie dôležitej povinnosti vplývajúcej obvinenému ako vodičovi  z pravidiel cestnej premávky.

Zhodnotiac dôkaznú situáciu priebehu dopravnej nehody listinnými dôkazmi možno konštatovať, že príčinou vzniku dopravnej nehody bola nesprávna technika jazdy obvineného XXXXX, čo nemožno považovať za dôležitú povinnosti pri riadení motorového vozidla.

Vzhľadom na vyššie uvedené dôkazy je potrebné konanie obvineného XXXXX posúdiť len ako priestupok proti pravidlám v cestnej premávke.

Preto bolo potrebné rozhodnúť tak ako je to uvedené vo výrokovej časti tohto uznesenia a vec odovzdať na priestupkové konanie orgánu príslušnému o tomto rozhodnúť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomíra Kováčová
prokurátorka